**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 24 Μαΐου 2018, ημέρα Πέμπτη και ώρα 10.25΄, στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής, κ. Δημητρίου Σεβαστάκη, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Παιδείας, Έρευνας και Θρησκευμάτων «Κύρωση της Συμφωνίας μεταξύ του Εκπαιδευτικού, Επιστημονικού και Πολιτιστικού Οργανισμού των Ηνωμένων Εθνών (UNESCO) και της Κυβέρνησης της Ελληνικής Δημοκρατίας αναφορικά με την ίδρυση του Κέντρου Ολοκληρωμένης και Διεπιστημονικής Διαχείρισης Υδάτινων Πόρων στο Αριστοτέλειο Πανεπιστήμιο Θεσσαλονίκης, ως Κέντρου Κατηγορίας 2 υπό την Αιγίδα της UNESCO».

Στη συνεδρίαση παρέστησαν ο Αναπληρωτής Υπουργός Παιδείας, Έρευνας και Θρησκευμάτων, κ. Κωνσταντίνος Φωτάκης, ο Υφυπουργός Εξωτερικών, κ. Ιωάννης Αμανατίδης, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Ακριώτης Γιώργος, Αναγνωστοπούλου Αθανασία, Αυλωνίτου Ελένη, Βαγενά Άννα, Βάκη Φωτεινή, Γεννιά Γεωργία, Γεωργοπούλου – Σαλτάρη Ευσταθία, Δουζίνας Κωνσταντίνος, Μιχελής Αθανάσιος, Μουμουλίδης Θεμιστοκλής, Πάντζας Γεώργιος, Παπαδόπουλος Χριστόφορος, Ριζούλης Ανδρέας, Σεβαστάκης Δημήτριος, Τριανταφυλλίδης Αλέξανδρος, Στέφος Ιωάννης, Ανδριανός Ιωάννης, Αντωνίου Μαρία, Αυγενάκης Ελευθέριος, Αραμπατζή Φωτεινή, Καραμανλή Άννα, Κέλλας Χρήστος, Κεραμέως Νίκη, Κεφαλογιάννη Όλγα, Κοντογεώργος Κωνσταντίνος, Κουκοδήμος Κωνσταντίνος, Γρηγοράκος Λεωνίδας, Κεφαλίδου Χαρά, Κωνσταντόπουλος Δημήτριος, Γρέγος Αντώνιος, Ηλιόπουλος Παναγιώτης, Χατζησάββας Χρήστος, Βαρδαλής Αθανάσιος, Δελής Ιωάννης, Κατσίκης Κωνσταντίνος, Δανέλλης Σπυρίδων και Μεγαλομύστακας Αναστάσιος.

 ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Ξεκινάει η συνεδρίαση της Διαρκούς Επιτροπής Μορφωτικών Υποθέσεων. Το θέμα της ημερήσιας διάταξης είναι η επεξεργασία και εξέταση του σχεδίου νόμου του Υπουργείου Παιδείας, Έρευνας και Θρησκευμάτων «Κύρωση της Συμφωνίας μεταξύ του Εκπαιδευτικού, Επιστημονικού και Πολιτιστικού Οργανισμού των Ηνωμένων Εθνών (UNESCO) και της Κυβέρνησης της Ελληνικής Δημοκρατίας αναφορικά με την ίδρυση του Κέντρου Ολοκληρωμένης και Διεπιστημονικής Διαχείρισης Υδάτινων Πόρων στο Αριστοτέλειο Πανεπιστήμιο Θεσσαλονίκης, ως Κέντρου Κατηγορίας 2 υπό την Αιγίδα της UNESCO».

Το λόγο έχει ο κ. Φωτάκης, Αναπληρωτής Υπουργός Παιδείας, Έρευνας και Θρησκευμάτων.

ΚΩΝΣΤΑΝΤΙΝΟΣ ΦΩΤΑΚΗΣ (Αναπληρωτής Υπουργός Παιδείας, Έρευνας και Θρησκευμάτων): Καταρχήν, καλημέρα.

Πρόκειται για μια Συμφωνία, μεταξύ της UNESCO και του ελληνικού δημοσίου για τη δημιουργία ενός Κέντρου, που αφορά στη διαχείριση υδάτινων πόρων. Μιλάμε, αυτή τη στιγμή, για ένα Κέντρο, το οποίο θα ιδρυθεί στο Πανεπιστήμιο Θεσσαλονίκης και η UNESCO δίνει τεχνική βοήθεια. Το Κέντρο θα διέπεται από την ελληνική νομοθεσία και το θέμα, οι υδάτινοι πόροι, είναι ιδιαίτερα σημαντικό. Είναι ένα θέμα, το οποίο αφορά και τη βέλτιστη αξιοποίηση των υδάτων, όσον αφορά τον υδροφόρο ορίζοντα, αφορά ιχθυοκαλλιέργειες, αλλά και την προστασία των υδάτων.

Η Ελληνική Κυβέρνηση θα βοηθήσει το εγχείρημα αυτό και θεσμικά και στο μέτρο του δυνατού και από την άποψη της χρηματοδότησης. Σημαντικές δράσεις, που θα αναπτυχθούν στο Κέντρο αυτό, είναι δράσεις, που συνδέονται με τη δικτύωση και με άλλα αντίστοιχα διεθνή Κέντρα και δραστηριότητες, σε εθνικά εργαστήρια, την εκπαίδευση, αλλά και τη μεταφορά τεχνολογίας και αυτούσιας έρευνας, που θα διεξάγεται εκεί.

Θα ήθελα να κλείσω αυτή τη σύντομη παρέμβαση, επισημαίνοντας ότι η χώρα μετέχει, ήδη, σε μια μεγάλη πρωτοβουλία, που αφορά χώρες της Νότιας Ευρώπης και της Βόρειας Αφρικής, που λέγεται PRIMA και που περιλαμβάνει, ακριβώς, αυτό το θέμα, τη διαχείριση των υδάτινων πόρων, μαζί με μια άλλη δράση για αγροδιατροφή. Η χώρα μετέχει και συνεισφέρει, μάλιστα, με 10 εκατ. και είναι από τους πρωταγωνιστές σ’ αυτή την πρωτοβουλία του PRIMA,, οπότε η ίδρυση του Κέντρου αυτού, που συζητάμε, σήμερα, στο Πανεπιστήμιο της Θεσσαλονίκης, θα έχει μια ακόμη βάση, για να ισχυροποιηθεί η θέση μας, στα πλαίσια του προγράμματος PRIMA.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Ευχαριστώ πολύ τον κ. Υπουργό.

Το λόγο έχει ο Υφυπουργός Εξωτερικών, ο κ. Αμανατίδης.

ΙΩΑΝΝΗΣ ΑΜΑΝΑΤΙΔΗΣ (Υφυπουργός Εξωτερικών): Καλημέρα. Ουσιαστικά, πρόκειται για την εφαρμογή μιας Συμφωνίας, η οποία είχε γίνει ανάμεσα στο Αριστοτέλειο Πανεπιστήμιο Θεσσαλονίκης και την UNESCO, αλλά και με την Ελληνική Κυβέρνηση. Είναι πολύ σημαντική, δεδομένων των αλλαγών, που υπάρχουν, στο κλίμα, όπως γνωρίζετε, άρα η όποια έρευνα και διερεύνηση, πάνω στα θέματα διαχείρισης των υδάτινων πόρων, είναι σημαντική για τη χώρα μας.

Βρίσκομαι εδώ, γιατί ακριβώς παρακολουθούμε τα θέματα της UNESCO. Είναι και στην αρμοδιότητά μου και παρακολουθούμε και την Ελληνική Εθνική Επιτροπή. Η UNESCO έδειξε, τα τελευταία χρόνια, το ενδιαφέρον της για την κλιματική αλλαγή και σε χώρες, οι οποίες απειλούνται από την αλλαγή του κλίματος, που, όπως βλέπετε, μεγαλώνει την ερημοποίηση. Είναι πολύ σημαντική η λειτουργία αυτού του θεσμού, οπότε, νομίζω ότι θα το δουν θετικά όλα τα Κόμματα, έτσι ώστε η Ελληνική Κυβέρνηση και η Ελλάδα να βοηθήσει, για να μπορέσει, να λειτουργήσει το Κέντρο αυτό. Αυτά ήθελα, να πω, κύριε Πρόεδρε. Σας ευχαριστώ πολύ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Ευχαριστώ πολύ τον κ. Αμανατίδη.

Προχωράμε στους Εισηγητές. Το λόγο έχει ο κ. Ακριώτης, εκ μέρους του ΣΥ.ΡΙΖ.Α..

ΓΕΩΡΓΙΟΣ ΑΚΡΙΩΤΗΣ (Εισηγητής του ΣΥ.ΡΙΖ.Α.): Κύριοι Υπουργοί, αγαπητοί συνάδελφοι, σήμερα συζητάμε το σχέδιο νόμου του Υπουργείου Παιδείας, Έρευνας και Θρησκευμάτων για την κύρωση της υπογραφείσας, την 16η Σεπτεμβρίου του 2016, Συμφωνίας μεταξύ του Εκπαιδευτικού, Επιστημονικού και Πολιτιστικού Οργανισμού των Ηνωμένων Εθνών της UNESCO και της Ελληνικής Κυβέρνησης, αναφορικά με την ίδρυση του Κέντρου Ολοκληρωμένης και Διεπιστημονικής Διαχείρισης Υδάτινων Πόρων, του ΚΕΟΔΥ, ως Κέντρο κατηγορίας 2, υπό την αιγίδα της UNESCO.

Το ΚΕΟΔΥ έχει ιδρυθεί, ήδη, από το 2011, με απόφαση της Συγκλήτου του Αριστοτελείου Πανεπιστημίου Θεσσαλονίκης, με αντικείμενο το συντονισμό των ερευνητικών δραστηριοτήτων του Ιδρύματος στην επιστημονική περιοχή της ολοκληρωμένης διαχείρισης των υδάτινων πόρων. Η πεντηκοστή Σύνοδος του Προεδρείου της UNESCO, η οποία πραγματοποιήθηκε, στην έδρα της UNESCO, στο Παρίσι, στις 31 Μαρτίου και την 1η Απριλίου 2014, μεταξύ άλλων, υπερψήφισε την ίδρυση νέου Κέντρου κατηγορίας 2 στην Ελλάδα και, συγκεκριμένα, στο ΑΠΘ, το οποίο θα λειτουργεί, υπό την αιγίδα της UNESCO.

Στις 15 Οκτωβρίου του 2015, η Εκτελεστική Επιτροπή της UNESCO συνεδρίασε και ενέκρινε την πρόταση, που υπέβαλε το ΑΠΘ, δια του Υπουργείου Παιδείας, Έρευνας και Θρησκευμάτων, με την υποστήριξη της Ελληνικής Εθνικής Επιτροπής για την UNESCO, για την αναβάθμιση του ΚΕΟΔΥ σε Κέντρο UNESCO κατηγορίας 2. Τα ινστιτούτα και κέντρα κατηγορίας 2 τίθενται, υπό την αιγίδα της UNESCO, αλλά δεν αποτελούν νομικά κομμάτι του Οργανισμού. Συνδέονται μεταξύ τους, μέσω επίσημων συμφωνιών, που εγκρίνονται, από τη Γενική Διάσκεψη και διαδραματίζουν σημαντικό ρόλο στην υλοποίηση των προγραμμάτων της UNESCO. Με πάνω από 2 δις εκατομμύρια ανθρώπους να μην έχουν πρόσβαση σε ασφαλές πόσιμο νερό και με τη ζήτηση για νερό να αναμένεται να αυξηθεί, σχεδόν, κατά το 1/3, έως το 2050, η πρόκληση, που αντιμετωπίζει, η ανθρωπότητα, γενικότερα και ειδικότερα, η επιστημονική κοινότητα, σε σχέση με την ορθολογική διαχείριση των υδάτων, είναι άμεση και η ανάγκη να δοθούν λύσεις επιτακτική.

Η κλιματική αλλαγή έχει άμεσο αντίκτυπο, όχι μόνο στην ποσότητα, αλλά και στην ποιότητα των υδατικών αποθεμάτων. Εξάλλου, ο στόχος για καθαρό νερό και αποχέτευση συγκαταλέγεται, μεταξύ των στόχων βιώσιμης ανάπτυξης της ατζέντας του 2030, που υιοθετήθηκαν, στο πλαίσιο της 70ης Γενικής Συνέλευσης των Ηνωμένων Εθνών. Η προτεραιότητα, που δίνεται από την UNESCO, στον τομέα αυτόν, αποδεικνύεται και από τον ολοένα αυξανόμενο αριθμό κέντρων κατηγορίας 2, με αντικείμενο τη διαχείριση υδάτων. Τα κέντρα κατηγορίας 2, οι έδρες της UNESCO, με αντικείμενο τη διαχείριση των υδάτων, το διεθνές υδρολογικό πρόγραμμα, το πρόγραμμα αξιολόγησης των παγκόσμιων υδάτων, οι ετήσιες αναφορές για τα παγκόσμια ύδατα, όλα τα παραπάνω, συναπαρτίζουν το ευρύ και εκτεταμένο δίκτυο, μέσω του οποίου η UNESCO αναπτύσσει τις δράσεις της, στον τομέα της διαχείρισης των υδάτινων πόρων.

Να σημειωθεί ότι ήδη, από το 2003, έχει ιδρυθεί στο Τμήμα Πολιτικών Μηχανικών του ΑΠΘ, έδρα της UNESCO, «Διεθνές Δίκτυο Κέντρο Υδάτων Περιβάλλοντος για τα Βαλκάνια», για τη βιώσιμη διαχείριση υδατικών πόρων και επίσης διενέξεων. Το πλαίσιο της συνεργασίας μεταξύ του ΚΕΟΔΥ και της UNESCO ρυθμίζεται ειδικότερα από τα επιμέρους άρθρα του παρόντος νομοσχεδίου, τα οποία έχουν ως εξής.

Η Συμφωνία μεταξύ του εκπαιδευτικού, επιστημονικού και πολιτιστικού οργανισμού των Ηνωμένων Εθνών, UNESCO, και της Κυβέρνησης της Ελληνικής Δημοκρατίας, αναφορικά με την ίδρυση του Κέντρου Ολοκληρωμένης και Διεπιστημονικής Διαχείρισης Υδάτινων Πόρων, στο Αριστοτέλειο Πανεπιστήμιο Θεσσαλονίκης, ως Κέντρο κατηγορίας 2, υπό την αιγίδα της UNESCO. Η Συμφωνία αυτή γίνεται με τους όρους, που αναφέρονται και στο νομοσχέδιο μεταξύ της UNESCO και της Ελληνικής Δημοκρατίας. Υπενθυμίζοντας την 38C/ 39 απόφαση, με την οποία η Γενική Διάσκεψη της UNESCO ενέκρινε τον ορισμό του Κέντρου Ολοκληρωμένης και Διεπιστημονικής Διαχείρισης Υδάτινων Πόρων, ως Κέντρου κατηγορίας 2 υπό την αιγίδα της UNESCO και εξουσιοδότησε το Γενικό Διευθυντή να υπογράψει την αντίστοιχη συμφωνία. Συμφώνησαν στα ακόλουθα, στο πλαίσιο συνεργασίας, η UNESCO και το Υπουργείο Παιδείας, με το Αριστοτέλειο Πανεπιστήμιο Θεσσαλονίκης.

Στο άρθρο 1, περιλαμβάνονται οι ορισμοί.

Στο άρθρο 2, καθορίζεται ο σκοπός της Συμφωνίας, μεταξύ της UNESCO και της ελληνικής κυβέρνησης, που δεν είναι άλλος από τον καθορισμό των όρων και των προϋποθέσεων, που διέπουν αυτή τη συνεργασία.

Στο άρθρο 3, προβλέπεται ότι η Κυβέρνηση θα βοηθήσει το ΑΠΘ στη λήψη μέτρων για την ίδρυση και λειτουργία του ΚΕΟΔΥ, ως Κέντρου Κατηγορίας 2, υπό την Αιγίδα της UNESCO.

Στο άρθρο 4, καθορίζεται η ανεξαρτησία του ΚΕΟΔΥ από την UNESCO και ότι το νομικό καθεστώς και οι αρμοδιότητές του διέπονται από τους ελληνικούς νόμους.

Το άρθρο 5 αφορά στις λειτουργίες και τους σκοπούς του Κέντρου και χωρίζεται σε δύο μέρη: Στο πρώτο μέρος, διατυπώνεται η αποστολή του ΚΕΟΔΥ, για προαγωγή της επιστήμης και της πρακτικής της ολοκληρωμένης διαχείρισης υδάτινων πόρων, η ανάπτυξη γνώσης και η καινοτομίας, με διακλαδική επιστημονική έρευνα, συνεργασίες κυβερνητικών υπηρεσιών, ΜΚΟ, ιδρυμάτων, ώστε να γίνει πράξη το αποτέλεσμα της επιστημονικής έρευνας, η δικτύωση με πανεπιστήμια, ερευνητικά ιδρύματα, η διάδοση και η μεταφορά της τεχνολογικής καινοτομίας των εργαλείων και των μεθόδων, που προάγουν την ΟΔΥ, μέσω δημοσιεύσεων, επιστημονικών συναντήσεων, σεμιναρίων και τέλος, μέσω της επικοινωνίας και ενημέρωσης για τη διαχείριση των υδάτινων πόρων του περιβάλλοντος και της αειφόρου ανάπτυξης.

Στο δεύτερο μέρος του άρθρου 5, αναφέρονται οι σκοποί του ΚΕΟΔΥ.

Πρώτον. Η ανάπτυξη και προώθηση και η μετάδοση ορθών πρακτικών ολοκληρωμένης διαχείρισης υδάτινων πόρων, γύρω από την περιοχή της Μεσογείου, της Νοτιοανατολικής Ευρώπης και αλλού.

Δεύτερον. Η προώθηση έρευνας και πρακτικής, μέσω ολοκληρωμένων προσεγγίσεων, εμπλέκοντας ένα ευρύ φάσμα κλάδων φυσικών επιστημών, μηχανικής, τεχνικής επικοινωνίας. Τρίτον. Την παροχή μιας πλατφόρμας για προηγμένη διεθνή συνεργασία, μεταξύ των κρατών - μελών και την ανταλλαγή γνώσεων και πληροφοριών, ιδιαίτερα σχετικά με τα διασυνοριακά υδάτινα συστήματα.

Τέταρτον. Η παροχή συμβουλευτικών υπηρεσιών, σχετικά με την πολιτική, την εκπαίδευση και την ανάπτυξη ικανοτήτων, ως βάση για την ανάπτυξη και την εφαρμογή νέων ολοκληρωμένων μεθόδων διαχείρισης υδάτινων πόρων.

Η προώθηση της ενημέρωσης σε θέματα ολοκληρωμένων μεθόδων διαχείρισης, μεταξύ κυβερνητικών ιδρυμάτων, σε κεντρικό, περιφερειακό και τοπικό επίπεδο, Μέσα Μαζικής Ενημέρωσης, ΜΚΟ και το ευρύ κοινό.

Στο άρθρο 6, γίνεται αναφορά στη συνεργασία, που οφείλουν να έχουν τα Μέρη, ώστε να διευκολύνουν τη συντονιστική επιτροπή του ΚΕΟΔΥ, σύμφωνα με τις διατάξεις του άρθρου 5, αναφορικά με τον ορισμό του ΚΕΟΔΥ, ως και Κέντρου Κατηγορίας 2.

Στο άρθρο 7, διευκρινίζονται οι τρόποι, με τους οποίους η UNESCO μπορεί να παρέχει βοήθεια, σύμφωνα με τις ανάγκες για τις προγραμματικές δραστηριότητες του ΚΕΟΔΥ.

Στο άρθρο 8, επισημαίνεται ότι η Κυβέρνηση οφείλει να παρακολουθεί για το αν έχουν εξασφαλισθεί από το ΑΠΘ οι απαιτούμενοι πόροι για τη διοίκηση και την ορθή λειτουργία του ΚΕΟΔΥ.

Στο άρθρο 9, ορίζεται ότι η σχέση της παρούσας Συμφωνίας τίθεται σε ισχύ, με την υπογραφή από τα Μέρη και όταν θα έχουν ολοκληρωθεί, εγγράφως, όλες οι διατυπώσεις, που απαιτούνται, για το σκοπό αυτόν.

Στο άρθρο 10, ορίζεται η διάρκεια σύναψης της παρούσας Συμφωνίας να είναι εξαετής και ανανεώνεται με κοινή συμφωνία μεταξύ των Μερών.

Στο άρθρο 11, περιγράφεται η διαδικασία καταγγελίας και τερματισμού της παρούσας Συμφωνίας και το διάστημα που αυτή τίθεται σε ισχύ.

Στο άρθρο 12, δίνεται η δυνατότητα αναθεώρησης της Συμφωνίας, με έγγραφη συναίνεση μεταξύ των Μερών.

Στο άρθρο 13 - το οποίο εκ παραδρομής αναφέρεται ως άρθρο 17 - περιγράφεται ο τρόπος, με τον οποίο μπορεί να επιλυθεί η οποιαδήποτε διαφορά μεταξύ της UNESCO και της Κυβέρνησης, σχετική με την ερμηνεία ή την εφαρμογή της παρούσας Συμφωνίας.

Επίσης, ότι σε περίπτωση μη επίλυσης, την τελική απόφαση θα τη βγάζει Διαιτητικό Δικαστήριο, αποτελούμενο από τρία μέλη: Ένα οριζόμενο από το Υπουργείο Παιδείας, ένα από το Γενικό Διευθυντή της UNESCO και ένα τρίτο, το οποίο θα προεδρεύει του Δικαστηρίου και θα επιλέγεται από τα δύο πρώτα. Η απόφαση του Διαιτητικού Δικαστηρίου θα είναι τελική.

Στη συνέχεια όλων των ανωτέρω, είναι σαφές ότι η αναβάθμιση του ΚΕΟΔΥ σε Κέντρο Κατηγορίας 2, θα εντάξει το Κέντρο σε ένα ευρύτερο δίκτυο, στο οποίο αναπτύσσονται συνεργασίες και συνέργειες, με στόχο την αποτελεσματικότερη και συντονισμένη αντιμετώπιση της παγκόσμιας πρόκλησης της ορθολογικότερης διαχείρισης των υδάτων.

Παράλληλα, θα έχει πολλαπλά οφέλη για την εξωστρέφεια και τη διεθνή αναγνώριση τόσο του Αριστοτελείου Πανεπιστημίου, μέσω της διεθνούς προβολής του έργου καθηγητών, ερευνητών και φοιτητών, όσο και της ίδιας της πόλης της Θεσσαλονίκης. Εν τέλει, η λειτουργία του Κέντρου θα αποτελέσει ένα σημείο αναφοράς, σε μια περιοχή με ιδιαίτερα προβλήματα διαχείρισης υδάτινων πόρων.

Για όλους τους παραπάνω λόγους, εισηγούμαστε θετικά για την ψήφιση της ως άνω Συμφωνίας.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής) : Το λόγο έχει ο κ. Κέλλας.

ΧΡΗΣΤΟΣ ΚΕΛΛΑΣ (Εισηγητής της Νέας Δημοκρατίας) : Ευχαριστώ, κύριε Πρόεδρε. Κυρίες και κύριοι συνάδελφοι, καταρχήν, θα ήθελα να ξεκινήσω από το ζήτημα της ορθολογικής διαχείρισης των υδάτινων πόρων και της ασφάλειας του νερού, που αποτελεί και τον κεντρικό άξονα της 8ης φάσης του διεθνούς υδρολογικού προγράμματος της UNESCO. Το θέμα του νερού θα αποτελέσει, ούτως ή άλλως, τη μεγαλύτερη πρόκληση για την ανθρωπότητα στο μέλλον και πρόκειται για ένα θέμα ζωτικής σημασίας, ειδικά για την Ελλάδα, που έχει μεγάλες καλλιεργήσιμες εκτάσεις και που ο πρωτογενής τομέας αποτελεί ένα βασικό πυλώνα για την οικονομία της χώρας και την ανάπτυξη της υπαίθρου.

Συνεπώς, φρονώ ότι το παρόν σχέδιο νόμου μπορεί να αποτελέσει την αφορμή είτε και τη βάση, για να αναδείξουμε το ζήτημα της ασφάλειας του νερού, σε εθνική κλίμακα και να αναζητήσουμε τις βέλτιστες πρακτικές για την ολοκληρωμένη διαχείριση των υδάτων.

Η Βουλή καλείται να κυρώσει μια Συμφωνία, μεταξύ της UNESCO και της Ελληνικής Κυβέρνησης, για την κατάταξη ουσιαστικά του Κέντρου Ολοκληρωμένης Διαχείρισης Υδάτων, του ΚΕΟΔΥ, στα Ινστιτούτα και Κέντρα Κατηγορίας 2 της UNESCO. Πρόκειται, ασφαλώς, για μια θετική εξέλιξη για το ΑΠΘ και για τις αρμόδιες σχολές και τμήματα, που συμμετέχουν, στην προσπάθεια, αφού το ΚΕΟΔΥ αποτελεί το 26ο Κέντρο Κατηγορίας 2, στον κόσμο και το πρώτο στη χώρα.

Αυτό το οποίο μας αφορά από τούδε και στο εξής, είναι η αναβάθμιση των δυνατοτήτων του ΚΕΟΔΥ και η ανταλλαγή τεχνογνωσίας, ερευνητικής και εφαρμοσμένης εμπειρίας, προκειμένου να συμβάλει σε μία γενικότερη στρατηγική για τη διαχείριση του νερού στη χώρα. Το ΚΕΟΔΥ θα λειτουργεί ανεξάρτητα και υπό την αιγίδα της UNESCO, προσφέροντας πολλαπλά εργαλεία ανάπτυξης των ερευνών και συγκριτικές μεταβλητές και παραμέτρους, σε σχέση με τη θέση που κατέχει η Ελλάδα στη Διαπεριφέρεια Δυτικής Ευρώπης και Βορείου Αμερικής.

Το συγκεκριμένο επίτευγμα πιστώνονται όσοι εργάστηκαν συστηματικά προς την εκπλήρωση του, ειδικότερα από το 2012 και μετά και από την ενεργό συμμετοχή της Ελληνικής Εθνικής Επιτροπής της UNESCO και τις συνέργειες της με τις πρυτανικές αρχές του ΑΠΘ και του έργου του ακαδημαϊκού προσωπικού.

Σε ό,τι αφορά το παρόν σχέδιο νόμου και την προς κύρωση Συμφωνία, στο Προοίμιο της γίνεται αναφορά στην απόφαση – ψήφισμα 38 C/39, με το οποίο η Γενική Διάσκεψη της UNESCO, ενέκρινε τον ορισμό του ΚΕΟΔΥ στην Κατηγορία 2. Από τεχνικής άποψης, η Συμφωνία έχει αναπτυχθεί, με βάση την απόφαση 37C/93, αλλά έχουμε εντοπίσει συγκεκριμένα σημεία, τα οποία χρήζουν διευκρινίσεων και ενδεχομένως, βελτιώσεων.

Πρώτον, στο άρθρο 4, περιγράφεται το νομικό καθεστώς του Κέντρου, το οποίο θα είναι ανεξάρτητο της UNESCO, όπως τα Κέντρα Κατηγορίας 2 και αναφέρεται ότι αποτελεί Τμήμα του ΑΠΘ.

Περαιτέρω στο άρθρο 5, ορίζονται οι λειτουργίες και οι σκοποί του Κέντρου, που αναδιατυπώνονται, ουσιαστικά, με βάση την ιδρυτική απόφαση της Συγκλήτου. Στον ιστότοπο του Κέντρου υπάρχει το ψηφιακό αρχείο της ίδρυσης του ΚΕΟΔΥ και έχει μεταφορτωθεί, ως προεδρικό διάταγμα. Όμως, πουθενά, δεν εμφανίζεται ο αριθμός του προεδρικού διατάγματος αυτού και όλες οι αναφορές περιλαμβάνουν μόνο την απόφαση υπ' αριθμόν 2837/ 6.7.2011. Υπάρχει τέτοιο προεδρικό διάταγμα; Ποια θα είναι η νομική μορφή του Κέντρου; Θα υπάγεται, ως έχει, στη Σύγκλητο ή θα είναι νομικό πρόσωπο ιδιωτικού ή δημοσίου δικαίου; Η θα είναι ερευνητικό ινστιτούτο;

Και αναφέρει μέσα κάτι για προσωπικό. Στο κείμενο της απόφασης, προβλέπονται 6 άτομα προσωπικό. Αυτά τα άτομα εργάζονται ήδη ή θα προσληφθούν τώρα; Με ποιες διαδικασίες;

Δεύτερον, στο εδάφιο 2 της παρ. 1 του άρθρου 5, ορίζονται, μεταξύ των δράσεων, οι συνεργασίες με κυβερνητικές υπηρεσίες, ΜΚΟ, ιδρύματα, ενδιαφερόμενους και φορείς λήψης αποφάσεων. Ως «κυβερνητικές υπηρεσίες», τι εννοείτε; Την κεντρική κυβέρνηση; Σε σχέση με τον όρο «ιδρύματα» ποια εννοείτε, ερευνητικά, όπως αναφέρονται παρακάτω ή θεσμούς; Γιατί αν πρόκειται για θεσμούς, όπως συνεπάγεται η πιστή απόδοση του όρου «institutions», θα υπάρχει ένα περιθώριο ευρύτερων συνεργασιών με θεσμούς, όπως διακυβερνητικά δίκτυα και forum, όπως π.χ. η κεντρική ευρωπαϊκή πρωτοβουλία, πρωτοβουλία τριών θαλασσών κ.λπ., που εντάσσονται στην ευρύτερη ευρωπαϊκή διακυβέρνηση.

Ωστόσο, στο επόμενο εδάφιο, προβλέπεται η συνεργασία με διεθνείς Οργανισμούς. Αν αναφέρεστε σε ευρωπαϊκά διακυβερνητικά δίκτυα, θα μπορούσε να συμπεριληφθεί και αυτό μέσα.

Τρίτον, στις περιπτώσεις α΄ και γ΄ της παραγράφου 2 του ιδίου άρθρου, ορίζεται, μεταξύ των σκοπών, η ανάπτυξη, μετάδοση και προώθηση ορθών πρακτικών, γύρω από την περιοχή της Μεσογείου και της Νοτιοανατολικής Ευρώπης, καθώς και η παροχή πληροφοριών, σχετικά με τα διασυνοριακά υδάτινα συστήματα. Ως «διασυνοριακά συστήματα», ορίζετε τι; Τους ποταμούς, τον Έβρο, το Νέστο ή περιλαμβάνονται και οι λίμνες, όπως η Πρέσπα ή η Δοϊράνη;

Τέταρτον, στο άρθρο 6, αναφέρετε πως τα συμβαλλόμενα μέρη θα συνεργαστούν για να διευκολύνουν τη συντονιστική επιτροπή του ΚΕΟΔΥ, σύμφωνα με τις διατάξεις του άρθρου 5. Αυτή η συντονιστική επιτροπή από ποιους θα αποτελείται; Θα είναι το Διοικητικό Συμβούλιο του ΚΕΟΔΥ; Θα είναι το Επιστημονικό Συμβούλιο; Γιατί στο Καταστατικό ίδρυσης του Κέντρου δεν αναφέρεται τίποτα παρόμοιο.

Στο άρθρο 8, οριοθετείται η συνεισφορά της Κυβέρνησης, η οποία θα προσπαθεί να παρακολουθεί, το αναφέρω επί λέξει, «να παρακολουθεί ότι οι αναγκαίοι οικονομικοί και σε είδος πόροι έχουν διασφαλιστεί από το ΑΠΘ». Και εγώ σας ερωτώ και αν η Κυβέρνηση δεν προσπαθήσει αρκετά; Και αν δεν μπορέσει να διασφαλίσει τους πόρους; Ή θα τους βρει το ΑΠΘ; Νομίζω ότι σε αυτό το σημείο θα πρέπει, αν μας ενδιαφέρει η πραγματική λειτουργία του Κέντρου, να υπάρχει μία πιο σαφής διάταξη, η οποία θα περιέχει κάποια εχέγγυα λειτουργίας του Κέντρου.

Στο άρθρο 13 και όχι 17, όπως αναφέρεται λανθασμένα στη μετάφραση, προβλέπεται η συνδρομή Επιτροπής Διαιτησίας για την επίλυση των διαφορών. Επομένως, η ορθότερη διατύπωση είναι «Επιτροπή Διαιτησίας» και όχι «δικαστήριο», γιατί δεν πρόκειται για δικαστήριο.

Άλλες παρατηρήσεις δεν έχω επί του νομοσχεδίου, νομίζω ότι είναι αρκετές αυτές, που προανέφερα, παρά μόνο να σας ζητήσω να μας δώσετε κάποιες εξηγήσεις στα ανωτέρω ζητήματα και να αναζητηθεί η προοπτική επί της χάραξης μιας συνολικής εθνικής στρατηγικής για τη διαχείριση των υδάτων. Διότι εμείς, όπως κατ’ επανάληψη έχουμε αποδείξει, δεν επηρεαζόμαστε ούτε από μικροπολιτικές σκοπιμότητες ούτε από κομματικές. Και βεβαίως, το εθνικό συμφέρον είναι πάνω από όλα. Εμείς θα επιφυλαχθούμε για την Ολομέλεια, αναμένοντας και τις εξηγήσεις σας. Σας ευχαριστώ.

ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κ. Γρηγοράκος.

ΛΕΩΝΙΔΑΣ ΓΡΗΓΟΡΑΚΟΣ (Ειδικός Αγορητής της Δημοκρατικής Συμπαράταξης ΠΑΣΟΚ – ΔΗΜΑΡ): Κύριοι Υπουργοί, κυρίες και κύριοι συνάδελφοι, για το Κέντρο Ολοκληρωμένης Διαχείρισης Υδάτων, οι πληροφορίες μου λένε ότι ιδρύθηκε, με απόφαση της Συγκλήτου του Αριστοτέλειου Πανεπιστήμιου Θεσσαλονίκης, στις 6 Ιουλίου του 2011 και υπάγεται στη Σύγκλητο του Πανεπιστημίου, η οποία το εποπτεύει. Ξέρουμε τότε ποιος ήταν κυβέρνηση και ξέρουμε ποιος ήταν Πρύτανης και ποιος ήταν Υπουργός Παιδείας.

Όλο αυτό, που διαβάσαμε, σήμερα, είναι ασαφέστατο. Μια χαρά τα λέει, πολύ ωραίο είναι, αλλά δεν μας λέει ποιος, που, πότε, θέσεις, επιστήμονες και όλα αυτά. Δεν ξέρω, αν θα μπορούσε να γίνει διαφορετικό και να είναι ανεξάρτητο κέντρο και να μην ανήκει εκεί που ανήκει. Τέλος πάντων, το Κέντρο περιλαμβάνει δραστηριότητες έρευνας, μελέτης, εκπαίδευσης, που αντιστοιχούν στο γνωστικό αντικείμενο της ολοκληρωμένης διαχείρισης του υδατικού περιβάλλοντος και των υδάτινων πόρων. Τα πορίσματα του Κέντρου αποβαίνουν προς όφελος τόσο των Σχολών και των Τμημάτων του ΑΠΘ όσο και των διάφορων φορέων της χώρας, που εμπλέκονται ή έχουν προβλήματα με τα ύδατα.

Αυτά που είπα, προηγουμένως, δεν έχουν κάποια μομφή για τον Πρόεδρο ή για εσάς, είναι κάτι που το πήρατε έτσι και το φέρατε έτσι. Δεν ξέρω, εάν έχετε εμβαθύνει, μέσα σε αυτό, που είναι τόσο απλό, αλλά είναι και τόσο σύνθετο, τελικά, αν καθίσει κανείς και το ψάξει. Φαίνεται ότι η συνεργασία με την UNESCO είναι θετική, καθώς θα συμβάλλει και στη διάχυση των εργασιών του Κέντρου, παγκοσμίως, αλλά και στην ενίσχυση ανταλλαγών και εκπαίδευσης ερευνητών.

Θετικό επίσης είναι και το γεγονός ότι οι διατάξεις του νομοσχεδίου δεν προκαλούν πρόσθετη επιβάρυνση του κρατικού προϋπολογισμού ούτε του προϋπολογισμού του Πανεπιστημίου της Θεσσαλονίκης, δεδομένου ότι το ΚΕΟΔΥ, ήδη, λειτουργεί ως ελληνικός φορέας του ΑΠΘ. Έχει ενταχθεί, δηλαδή, μέσα στο Πανεπιστήμιο.

Δεν ξέρουμε τι δομή έχει, κύριε Υπουργέ, το νομοσχέδιο δεν γράφει κάτι τέτοιο. Γράφει, βέβαια, όλα αυτά τα ωραία στα άρθρα του, που τα έχω δει, τα έχω διαβάσει, δεν θα αναφερθώ όμως, στο κάθε άρθρο, επειδή θα μας πάρει αρκετή ώρα, αναφέρθηκαν οι συνάδελφοι προηγουμένως και δεν έχω καμία αντίρρηση σε όλα αυτά και συμφωνώ. Πάντως, δεν εμβαθύνει σε συγκεκριμένα θέματα, λέει φτιάχνουμε ένα Κέντρο, το βάζουμε στο Πανεπιστήμιο και, από εκεί και πέρα, το αφήνουμε να το διαχειριστεί, όπως θέλει, το Πανεπιστήμιο.

Όμως, εδώ, κύριε Υπουργέ, θα μου επιτρέψετε να υπογραμμίσω ότι πρέπει να κάνουμε συνεχείς προσπάθειες, εμείς, από την πλευρά της Πολιτείας και εσείς, από την πλευρά της Κυβέρνησης, να παρέχουμε οικονομικά και διοικητικά κίνητρα, ούτως ώστε τα ερευνητικά προγράμματα, που εκτελούνται στα Α.Ε.Ι. της χώρας και στα ερευνητικά κέντρα, να είναι πιο παραγωγικά, με στόχο την αναπτυξιακή προσπάθεια της χώρας, αλλά και τη χειραφέτηση της κοινωνίας. Το λέω αυτό, γιατί μέσα σε αυτήν τη Σύμβαση, που φέρατε, δεν βλέπω, αν αυτό δίνει κάπου λόγο, αν το εντάσσουμε στο Πανεπιστήμιο, τι κάνει, πού, τα πεπραγμένα του, τα λέει, αν εμείς το φτιάχνουμε, το εντάσσουμε, είναι εντελώς κάτι ανεξάρτητο, μέσα σε ένα Πανεπιστήμιο και δεν ξέρω πού δίνει λόγο. Υπάρχουν κάποια ερωτηματικά γι’ αυτό, αν μπορείτε να μου απαντήσετε, ευχαρίστως, θα καθίσω να τα ακούσω.

Άρα, λοιπόν, εμείς αξιολογούμε θετικά και θα ψηφίσουμε αυτήν τη Σύμβαση, γιατί το θεωρούμε πολύ εποικοδομητικό αυτό, που γίνεται και πιστεύω ότι αν ήταν και λίγο ξεκάθαρο και αν είχατε εμβαθύνει πολύ περισσότερο και μας λέγατε περισσότερα πράγματα γι’ αυτό, που πάμε να φτιάξουμε και που τέτοια πράγματα πρέπει να γίνουν πολλά στη χώρα, εμείς θα είμαστε μαζί σας και θα σας στηρίζουμε. Ευχαριστώ πολύ.

Στο σημείο αυτό έγινε η β΄ ανάγνωση των μελών της Επιτροπής. Παρόντες ήταν οι Βουλευτές κ.κ.: Ακριώτης Γιώργος, Αναγνωστοπούλου Αθανασία, Αυλωνίτου Ελένη, Βαγενά Άννα, Βάκη Φωτεινή, Γεννιά Γεωργία, Γεωργοπούλου – Σαλτάρη Ευσταθία, Δουζίνας Κωνσταντίνος, Σέλτσας Κωνσταντίνος, Μορφίδης Κωνσταντίνος, Δέδες Ιωάννης, Κατσαβριά – Σιωροπούλου Χρυσούλα, Κουράκης Αναστάσιος, Αραχωβίτης Σταύρος, Καραναστάσης Απόστολος, Μιχελής Αθανάσιος, Μουμουλίδης Θεμιστοκλής, Πάντζας Γεώργιος, Παπαδόπουλος Χριστόφορος, Ριζούλης Ανδρέας, Σεβαστάκης Δημήτριος, Τριανταφυλλίδης Αλέξανδρος, Στέφος Ιωάννης, Ανδριανός Ιωάννης, Αντωνίου Μαρία, Αυγενάκης Ελευθέριος, Αραμπατζή Φωτεινή, Καραμανλή Άννα, Κέλλας Χρήστος, Κεραμέως Νίκη, Κεφαλογιάννη Όλγα, Κοντογεώργος Κωνσταντίνος, Κουκοδήμος Κωνσταντίνος, Κουτσούμπας Ανδρέας, Ράπτη Ελένη, Στύλιος Γεώργιος, Γρηγοράκος Λεωνίδας, Κεφαλίδου Χαρά, Κωνσταντόπουλος Δημήτριος, Γρέγος Αντώνιος, Ηλιόπουλος Παναγιώτης, Χατζησάββας Χρήστος, Βαρδαλής Αθανάσιος, Δελής Ιωάννης, Κατσίκης Κωνσταντίνος, Δανέλλης Σπυρίδων και Μεγαλομύστακας Αναστάσιος.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής) : Το λόγο έχει ο κ. Γρέγος.

ΑΝΤΩΝΙΟΣ ΓΡΕΓΟΣ (Ειδικός Αγορητής του Λαϊκού Συνδέσμου - Χρυσή Αυγή): Ευχαριστώ, κύριε Πρόεδρε. Η Κύρωση, που εξετάζουμε σήμερα, αφορά τη Συμφωνία μεταξύ της UNESCO και της Ελληνικής Κυβέρνησης για την ίδρυση του Κέντρου Ολοκληρωμένης και Διεπιστημονικής Διαχείρισης Υδάτινων Πόρων στο Αριστοτέλειο Πανεπιστήμιο Θεσσαλονίκης ως Κέντρο κατηγορίας 2. Η Συμφωνία υπεγράφη, το Σεπτέμβριο του 2016 και η αλήθεια είναι ότι τη φέρνετε προς κύρωση, σε σύντομο χρονικό διάστημα, σε σύγκριση με άλλες κυρώσεις, που έχουμε δει και εξετάσει, αν και ήδη ισχύει και εφαρμόζεται, εδώ και 2 χρόνια.

Το ΚΕΟΔΥ ιδρύθηκε το 2011, έχοντας ως αντικείμενο, το συντονισμό των ερευνητικών δραστηριοτήτων του ΑΠΘ για την ολοκληρωμένη διαχείριση των υδάτινων πόρων. Η μετεξέλιξη, που συντελείται, με αυτή τη Συμφωνία, θέτει το Κέντρο, ως πρώτο Κέντρο νερού UNESCO κατηγορίας 2 στην Ελλάδα και ταυτόχρονα, στο 26ο Κέντρο Νερού UNESCO κατηγορίας 2 στον κόσμο. Προφανώς, πρόκειται για μια πολύ σημαντική εξέλιξη, τόσο για το ΑΠΘ, με την ενίσχυση της εξωστρέφειας του και την ευκαιρία διεθνών συνεργασιών και διεθνούς προβολής του διδακτικού και ερευνητικού προσωπικού του, όσο και για την πόλη της Θεσσαλονίκης, με τη διεθνή προβολή της, σε ένα ακαδημαϊκό, ερευνητικό επίπεδο.

Πέραν, όμως, των πολλών αναμφιβόλως θετικών σημείων του προτεινόμενου σχεδίου νόμου, υπάρχουν και κάποια θέματα, που χρήζουν περισσότερης ανάλυσης και προσεκτικότερης προσέγγισης. Οι συνεργασίες, που προτείνονται, σε σχέση με τα λοιπά πανεπιστήμια, ερευνητικά ιδρύματα, κέντρα κ.λπ., είναι στο πλαίσιο της συνεργασίας με την UNESCO και είναι αναμενόμενη εξέλιξη. Φυσικά, θέτουμε τις αμφιβολίες μας στη συνεργασία με τις Μ.Κ.Ο., αφού πολλές φορές έχουν αποδειχθεί οι μη ανιδιοτελείς σκοποί τους και η καθοδήγησή τους από ξένα κέντρα εξουσίας, δεδομένου ότι έχουν τη δυνατότητα να αποτελέσουν μοχλούς πίεσης και διαμόρφωσης πολιτικών δράσεων, καθώς και χειραγώγησης της κοινής γνώμης.

Τουλάχιστον, αναφορικά με την Ελλάδα, έχουμε τα πλείστα όσα παραδείγματα των Μ.Κ.Ο., οι οποίες δραστηριοποιούνται, με την άδεια της συγκυβέρνησής σας, φυσικά, στα νησιά του Αιγαίου πελάγους, όπου στην κυριολεξία υποκαθιστούν το κράτος, δηλαδή, εσάς και αντί να προωθούν στην Τουρκία τους λαθρομετανάστες, απ’ όπου στοχευμένα και με σχέδιο μας τους στέλνουν, αντιθέτως, τους υποδέχονται, παρέχοντάς τους, πέρα από την υλική συνδρομή και νομικές συμβουλές, αλλά και οδηγίες για τις περαιτέρω ενέργειες, στις οποίες, ακολούθως, προβαίνουν αυτοί, προκειμένου να διασφαλίσουν την ευθύς εξαρχής απολύτως παράνομη παραμονή τους στην πατρίδα μας. Τις εικόνες έχουμε δει όλοι, με τους σχετικούς εθελοντές, οι οποίοι υποδέχονται τις σάπιες βάρκες από την Τουρκία. Επιτέλους, το έχουμε θέσει, πολλές φορές, πάντα κολλάει αυτό, γιατί θα μου πείτε «πού κολλάει στο συγκεκριμένο σχέδιο νόμου», διότι αναρωτιέται ο ελληνικός λαός «πότε, επιτέλους, οι Εισαγγελείς θα διερευνήσουν αυτές τις Μ.Κ.Ο.».

Σε ένα θέμα, το οποίο αφορά σε αγαθό εθνικής στρατηγικής σημασίας, δηλαδή, τη διαχείριση των υδάτινων πόρων μιας χώρας, αλλά και της ευρύτερης περιφέρειας αυτής, δεν επιτρέπεται να εμπλέκονται αυτοί οι ύποπτοι φορείς. Αυτό το έχουν αντιληφθεί, για παράδειγμα, στην Ουγγαρία, όπου πρόσφατα υποχρέωσε η επανεκλεγείσα κυβέρνηση, τη Μ.Κ.Ο. του Σόρρος, να αποχωρήσει από την επικράτειά της. Το ίδιο συμβαίνει, σε μεγάλο βαθμό και στη Ρωσία, όπου οι περίεργες δραστηριότητες αυτών των οργανώσεων βρίσκονται στο μικροσκόπιο της Ρωσικής Κυβέρνησης.

Μπορεί στην προκειμένη περίπτωση, να μη μας κάνει καμία εντύπωση, δεδομένου ότι η UNESCO είναι οργάνωση του Ο.Η.Ε. για την εκπαίδευση, την επιστήμη και τον πολιτισμό και ο Ο.Η.Ε. χρησιμοποίησε, για πρώτη φορά, τον όρο «Μη Κυβερνητικές Οργανώσεις». Εντούτοις, θεωρούμε πως θα πρέπει, για λόγους διασφάλισης του δικού μας συμφέροντος, να αποκλειστεί κάθε δυνατότητα πρόσβασης Μη Κυβερνητικής Οργάνωσης, στη διαχείριση αυτού του εξέχοντος ζητήματος της ολοκληρωμένης διαχείρισης των υδάτινων πόρων της Ελλάδας.

Όταν υπεγράφη το τελικό συμφωνητικό για την επίσημη έναρξη λειτουργίας του Κέντρου, μεταξύ του Υφυπουργού Παιδείας, Θεοδόση Πελεγρίνη, της αναπληρώτριας Γενικής Διευθύντριας της UNESCO για τις φυσικές επιστήμες, Φλάμπια Σλέγκλερ και του Πρύτανη του ΑΠΘ, Περικλή Μήτκα, παρουσία του Υφυπουργού Εξωτερικών, κ. Γιάννη Αμανατίδη και της προέδρου της Ελληνικής Επιτροπής για την UNESCO, κυρίας Αικατερίνης Τζιτζικώστα, ο κ. Αμανατίδης είχε υποστηρίξει ότι η μετατροπή αυτή για τη διαχείριση του νερού αποτελεί σημαντική πρόκληση και σημαντική ευθύνη για την ελληνική δημοκρατία. Ο ισχυρισμός αυτός είναι αληθής, ειδικά για την περιοχή της Μακεδονίας, που αντιμετωπίζει ιδιαίτερα προβλήματα διαχείρισης υδάτινων πόρων. Δεν μπορώ, φυσικά, να μην αναφερθώ στην πολυήμερη διακοπή ύδρευσης του πολεοδομικού συγκροτήματος της Θεσσαλονίκης, λόγω αστοχίας πεπαλαιωμένου αγωγού, δημιουργώντας πολλαπλά προβλήματα σε πολλούς πολίτες και επιχειρήσεις και διάφορα άλλα σημεία, θέτοντας σε άμεσο κίνδυνο τη δημόσια υγεία.

Μάλιστα, κάθε χρόνο, συμβαίνει στη Συμπρωτεύουσα, τουλάχιστον, μια μεγάλη νεροποντή, μετατρέποντας τους δρόμους της Θεσσαλονίκης σε επικίνδυνους χειμάρρους, ποτάμια και λίμνες, προφανώς, λόγω της μη επαρκούς συντήρησης του αποχετευτικού δικτύου ομβρίων υδάτων. Έχουμε καταθέσει και σχετικές ερωτήσεις και δεν ξέρουμε, αν φταίνε, για άλλη μια φορά, οι παγωμένες αλατιέρες. Δεν μπορώ να μην αναφερθώ και στις καταστροφικές πλημμύρες, στη Μάνδρα και στη Νέα Πέραμο, όπου θρηνήσαμε συμπολίτες μας, λόγω της εγκληματικής αδιαφορίας ενός ανάλγητου κράτους. Μια ευνομούμενη πολιτεία, όμως, οφείλει και πρέπει να νιώθει τον ανθρώπινο πόνο και να προφυλάσσει τους πολίτες της.

Ένα κράτος πρόνοιας οφείλει να ενισχύει το αίσθημα ασφάλειας των πολιτών, να υπηρετεί την ευημερία αυτών και να διασφαλίζει την παροχή βασικών αγαθών, που είναι απαραίτητα στην καθημερινή ζωή, για την ικανοποίηση βασικών αναγκών, όπως για παράδειγμα, το ρεύμα και το νερό. Σε αυτό το πλαίσιο, λοιπόν, το νερό είναι ανθρώπινο δικαίωμα, ουσιώδες για την πλήρη απόλαυση της ζωής και όλων των ανθρώπινων δικαιωμάτων, όπως τονίζει και ο Ο.Η.Ε., δεν μπορεί και δεν πρέπει να γίνει κερδοσκοπικό εμπόρευμα και η αποτελεσματική διαχείριση των υδάτινων πόρων δεν πρέπει να γίνεται από ιδιώτες.

Σε ό,τι αφορά την αποστολή του Κέντρου, για τα διασυνοριακά υδάτινα συστήματα, οφείλουμε να αναφέρουμε ότι στην Ελλάδα, είναι ουσιαστικά ανύπαρκτη η πολιτική των υδάτων και αυτό, γιατί η πολιτεία δεν έχει αντιληφθεί τη σημασία της διασυνοριακής συνεργασίας και το μέγεθος του προβλήματος. Μιλάμε για την κατανόηση βασικών παραμέτρων και την εκμετάλλευση των ερευνών, με παράλληλη ανάπτυξη υδροδιπλωματίας, όπως ορίζεται η διαχείριση διασυνοριακών υδάτινων συστημάτων, αναφορικά με τις συμφωνίες για τον Αξιό, το Νέστο και τον Έβρο. Βεβαίως, η διαχείριση μίας διασυνοριακής λεκάνης υδάτων είναι πολύπλοκη υπόθεση, καθώς απαιτείται βαθιά γνώση της διεθνούς πολιτικής και γνώση της ανισορροπίας δυνάμεων, μεταξύ των χωρών, που αποτελούν τους παίκτες αυτής της αρένας.

Σαφώς και πρέπει η επιστημονική έρευνα και τα αποτελέσματα αυτής, ειδικά στο σημαντικότατο πεδίο της διαχείρισης υδάτινων πόρων, να γίνονται αντικείμενο διεθνούς επεξεργασίας και να διαμοιράζονται, σε όλη τη διεπιστημονική κοινότητα. Οφείλετε, όμως, πρωτίστως, αυτά να προορίζονται και να εξυπηρετούν το εθνικό συμφέρον, εν προκειμένω της Ελλάδος και ακολούθως, να γίνονται κτήμα και της διεθνούς κοινότητας. Η ελληνική κυβέρνηση, πέραν της όποιας υλικής και οικονομικής συνδρομής προς το Κέντρο διαχείρισης υδάτινων πόρων, πρέπει να ασκεί άμεση εποπτεία και να θέτει το πλαίσιο, εντός του οποίου θα δρα το Κέντρο, επιδιώκοντας, πρωτίστως, την ικανοποίηση των εθνικών μας συμφερόντων, όπως είπα και παραπάνω, μέσω της αξιοποίησης των επιστημονικών πορισμάτων.

Συνεπώς, πρέπει να συμπεριληφθεί σχετική αναφορά στο κείμενο του προτεινόμενου σχεδίου νόμου. Έχουμε κάποιες παρατηρήσεις, ειδικά στο άρθρο 4, που αναφέρθηκε και ο προηγούμενος ομιλητής.

Στη διάταξη του προτεινόμενου άρθρου 7, καλό θα είναι να περιληφθεί αναφορά στην αναζήτηση, από πλευράς της ελληνικής κυβέρνησης, της λογοδοσίας από την UNESCO, σχετικά με τη χρήση του προσωπικού της και τα σχετικά κόστη και να μην αφεθεί στη διακριτική ευχέρεια του διεθνούς Οργανισμού η εν λόγω ενέργεια. Η διατύπωση του προτεινόμενου άρθρου 8 προκαλεί εντύπωση, καθώς δεν είναι συνηθισμένο και σίγουρα όχι δόκιμο να αναφέρεται σε σχέδιο νόμου ή σε νόμο το «η Κυβέρνηση προσπαθεί».

Στο προτεινόμενο άρθρο 9, πρέπει να τεθεί κάποιο χρονικό όριο στην υποχρέωση ενημέρωσης των εμπλεκομένων μερών, προκειμένου να τεθούν σε ισχύ οι διατάξεις της Συμφωνίας.

Στο προτεινόμενο άρθρο 11, καλό θα ήταν να γίνεται, έστω και σε περιορισμένο βαθμό και έκταση, μια ενδεικτική απαρίθμηση των λόγων καταγγελίας, από τη στιγμή, μάλιστα, που προβλέπεται μια μεγάλη σε διάρκεια ισχύς της Συμφωνίας, σε βάθος εξαετίας, στη διάρκεια της οποίας το πιο πιθανό είναι να προκύψουν τα οποιαδήποτε σημαντικά ή ασήμαντα προβλήματα.

Επίσης, όπως αναφέρθηκε προηγουμένως, υπάρχει ένα λάθος στην αρίθμηση των άρθρων της Συμφωνίας. Συνολικά είναι 13, όπως είναι γνωστό, αλλά στο τελικό κείμενο, στο μεταφρασμένο, το τελευταίο άρθρο φέρει τον αριθμό 17.

Ελπίζουμε τα οφέλη από αυτή τη συνεργασία να είναι πολυεπίπεδα και να υπάρξει επιτέλους σημαντικό έργο στη λελογισμένη διαχείριση αυτών των πόρων, με στόχο την επίλυση των υπαρχόντων προβλημάτων και την αειφόρο ανάπτυξη και όχι την προσωπική προβολή ορισμένων προσώπων. Θα ψηφίσουμε «παρών». Ευχαριστώ.

ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής): Κι εμείς ευχαριστούμε.

Ο κ. Δελής έχει το λόγο.

ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.): Ευχαριστώ, κύριε Πρόεδρε. Με το σημερινό νομοσχέδιο, κυρώνεται νομοθετικά η Συμφωνία μεταξύ της UNESCO και της Ελληνικής Κυβέρνησης, σχετικά με την ίδρυση, τη λειτουργία και τους σκοπούς του Κέντρου Ολοκληρωμένης και Διεπιστημονικής Διαχείρισης Υδάτινων Πόρων (ΚΕΟΔΥ) στο Αριστοτέλειο Πανεπιστήμιο Θεσσαλονίκης (ΑΠΘ).

Σε τούτη τη συνεδρίαση της Επιτροπής, θα σταθούμε σε ορισμένες πρώτες επισημάνσεις για το νομοσχέδιο και τις συμφωνίες, που αυτό ενσωματώνει.

Καταρχήν, το ΚΕΟΔΥ λειτουργεί, ήδη, εδώ και επτά χρόνια, από το 2011, ως μονάδα, εποπτευόμενη από τη Σύγκλητο του ΑΠΘ. Έτσι εξηγείται και το γιατί στη Συμφωνία, που εισάγεται, με το νομοσχέδιο προς κύρωση, δεν αναφέρεται τίποτε απολύτως για τη χρηματοδότηση της λειτουργίας του ΚΕΟΔΥ. Υπάρχει μονάχα μια γενικόλογη διατύπωση, που λέει πως «Η Κυβέρνηση θα προσπαθεί να παρακολουθεί ότι οι αναγκαίοι πόροι, οικονομικοί ή σε είδος, που χρειάζονται για τη διοίκηση και την ορθή λειτουργία του ΚΕΟΔΥ, έχουν διασφαλιστεί από το ΑΠΘ». Είναι στο άρθρο 8.

Το ζήτημα της χρηματοδότησης του Κέντρου, βεβαίως, έχει ήδη διευθετηθεί, με την ιδρυτική του απόφαση, το 2011 και σύμφωνα με το σχετικό Π.Δ., οι πόροι του ΚΕΟΔΥ προέρχονται από τέσσερις πηγές. Πρώτη, χρηματοδοτήσεις ερευνητικών προγραμμάτων από ελληνικούς και διεθνείς οργανισμούς και φορείς, καθώς και από την Επιτροπή Ερευνών του ΑΠΘ, μέσω του ειδικού λογαριασμού της. Δεύτερη, επιχορηγήσεις από τη Γενική Γραμματεία Έρευνας και Τεχνολογίας του Υπουργείου Πολιτισμού και άλλους δημόσιους ή ιδιωτικούς φορείς της χώρας ή της αλλοδαπής. Τρίτη, δωρεές, κληρονομιές, κληροδοσίες και πάσης φύσεως τακτικές και έκτακτες εισφορές φυσικών ή νομικών προσώπων, ημεδαπών ή αλλοδαπών και τέταρτη, τα έσοδα από τις πωλήσεις δημοσιευμάτων και από την αξιοποίηση τυχόν περιουσιακών στοιχείων του ΚΕΟΔΥ.

Τι σημαίνει όλο αυτό και τι επιπτώσεις έχει στη λειτουργία και τον προσανατολισμό του ΚΕΟΔΥ;

Πράγματι, η έρευνα, όπως και οι υπόλοιπες δραστηριότητες του ΚΕΟΔΥ, θα μπορούσαν να έχουν μια ιδιαίτερη επιστημονική και κοινωνική σημασία, από τη σκοπιά, βεβαίως, της εξυπηρέτησης των λαϊκών συμφερόντων και σε ένα πεδίο, μάλιστα, εξαιρετικής βαρύτητας, όπως είναι αυτό της διαχείρισης των υδάτινων πόρων.

Παρά ταύτα, όμως, όπως φαίνεται καθαρά από τα παραπάνω, δηλαδή, τις πηγές χρηματοδότησης, έρχεται το ίδιο το καθεστώς της λειτουργίας αυτού του Κέντρου και το δεσμεύει στο «στενό κορσέ» της αναζήτησης χρηματοδότησης, στο πλαίσιο της επιχειρηματοποιημένης λειτουργίας του πανεπιστημιακού, αλλά και του ερευνητικού ιστού της χώρας.

Δεν είναι, άλλωστε, το μόνο παράδειγμα. Όλα τα νομοθετήματα της σημερινής Κυβέρνησης, για την τριτοβάθμια εκπαίδευση και την έρευνα, προς αυτή την κατεύθυνση κινούνται και βαθαίνουν την επιχειρηματικότητα των πανεπιστημιακών ιδρυμάτων τόσο όσο περισσότερο δένονται στο άρμα των αναγκών της κερδοφορίας των επιχειρηματικών ομίλων.

Όταν, μάλιστα, είναι γνωστό ότι η διαχείριση υδάτινων πόρων έχει αναδειχθεί, τα τελευταία χρόνια, σε πεδίο έντονου επιχειρηματικού ενδιαφέροντος, αλλά και αυξημένης γεωοικονομικής και γεωπολιτικής σημασίας, τότε το ζήτημα, φυσικά, αποκτά μια ιδιαίτερη σημασία.

Υπό την έννοια αυτή, ως Κ.Κ.Ε., θέλουμε να καταθέσουμε τον έντονο προβληματισμό μας για το πλαίσιο, το οποίο καλείται να υπηρετήσει το συγκεκριμένο Κέντρο, με βάση τη σημερινή προς κύρωση Συμφωνία με την UNESCO.

Μεταξύ άλλων, στο άρθρο 5 της προς κύρωση Συμφωνίας ρητά αναφέρεται ότι στόχος είναι η συμβολή και η παρέμβαση του ΚΕΟΔΥ για την αντιμετώπιση των προκλήσεων, που σχετίζονται με το νερό, με περιφερειακή, διεθνή και παγκόσμια δράση, μέσω, μεταξύ άλλων, συνεργασίας με κυβερνητικές υπηρεσίες, ΜΚΟ και ενδιαφερόμενους φορείς λήψης αποφάσεων, με ιδιαίτερα, μάλιστα, έμφαση στα διασυνοριακά υδάτινα συστήματα.

Σε αυτά τα πλαίσια, ως συγκεκριμένος σκοπός του ΚΕΟΔΥ, αναφέρεται, μεταξύ άλλων, το «να αναπτύξει, να προωθήσει και να μεταδώσει ορθές πολιτικές ολοκληρωμένης διαχείρισης υδάτων, γύρω από την περιοχή της Μεσογείου, της Νοτιοανατολικής Ευρώπης και αλλού και να παρέχει συμβουλευτικές υπηρεσίες, σχετικά με την πολιτική, εκπαίδευση και ανάπτυξη ικανοτήτων, ως βάση για την ανάπτυξη και εφαρμογή νέων ολοκληρωμένων μεθόδων διαχείρισης υδάτινων πόρων στην περιοχή.» Έτσι ακριβώς είναι γραμμένα.

Όλες αυτές οι αναφορές, όμως, επιτείνουν την ανησυχία μας για το ρόλο που πραγματικά θα έρθει να προσδώσει στο ΚΕΟΔΥ η προς κύρωση Σύμβαση, με δεδομένο ότι σήμερα εντείνεται, σε αυτήν την περιοχή, ο άγριος ανταγωνισμός, μεταξύ ιμπεριαλιστικών κέντρων και διεθνών ομίλων για το ξαναμοίρασμα αγορών και εδαφών με οικονομική σημασία, κάτι που αφορά, βέβαια, συνολικά το πλέγμα νερό - τρόφιμα - ενέργεια και οι υδάτινοι πόροι κατέχουν, ασφαλώς, μια ιδιαίτερη θέση στους ιμπεριαλιστικούς σχεδιασμούς και ανταγωνισμούς.

Μια ματιά μόνο στην ευρύτερη περιοχή αρκεί. Η κυβέρνηση της Τουρκίας εφαρμόζει, εδώ και καιρό, ένα άτυπο εμπάργκο νερού, σε ορισμένες περιοχές, οι οποίες ελέγχονται από κουρδικές δυνάμεις, αξιοποιώντας και τα μεγάλα υδροηλεκτρικά φράγματα, όπως αυτά πάνω στον Τίγρη ποταμό. Την ίδια ακριβώς τακτική εφαρμόζει και το Ισραήλ, απέναντι στους Παλαιστίνιους και τους υπόλοιπους Άραβες και είναι γνωστή, βεβαίως, η συζήτηση για τον ρόλο του νερού στις διαμάχες, μεταξύ των αραβικών χωρών και του Ισραήλ. Όλα αυτά τα ζητήματα αποκτούν ξεχωριστή σημασία, σε μια περίοδο, που μεγαλώνει η πιθανότητα μεγάλων περιφερειακών συγκρούσεων, ακόμη και ενός πιο γενικευμένου ιμπεριαλιστικού πολέμου, ιδιαίτερα στην περιοχή της Ανατολικής Μεσογείου, των Βαλκανίων και γενικότερα της Ευρασίας.

Παραπέρα, μια σειρά από πολλές μελέτες συνδέουν τα ζητήματα της ύδρευσης και του πόσιμου νερού με την αύξηση, παγκοσμίως, των μεταναστευτικών και προσφυγικών ροών προοπτικά, με ιδιαίτερη έμφαση, μάλιστα, στην ευρύτερη περιοχή. Αυτό, φυσικά, καθόλου δεν μας εκπλήσσει, ως Κ.Κ.Ε., καθώς είναι γνωστό ότι σε παγκόσμιο επίπεδο ο καπιταλιστικός δρόμος ανάπτυξης είναι που ευθύνεται για το γεγονός ότι 1 δισεκατομμύριο άνθρωποι δεν έχουν σήμερα πρόσβαση σε επαρκές και καθαρό νερό, ενώ εκατομμύρια παιδιά πεθαίνουν από αρρώστιες, που συνδέονται, με την έλλειψη του νερού.

Παρά, λοιπόν, το αναμφισβήτητο γεγονός ότι η λειτουργία του ΚΕΟΔΥ και η συνεργασία με την UNESCO θα μπορούσε, πράγματι, να συνεισφέρει σημαντικά στην ανάπτυξη και την προώθηση της σχετικής έρευνας για τους υδάτινους πόρους, για όλους τους παραπάνω λόγους, που εκθέσαμε, οι ανησυχίες μας, που απορρέουν από τα παραπάνω, φυσικά, μας οδηγούν να δηλώσουμε «παρών» στο συγκεκριμένο νομοσχέδιο.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Ευχαριστώ πολύ. Υπενθυμίζω ότι ακολουθεί στην Ολομέλεια η ψηφοφορία για την άρση ασυλιών.

Το λόγο έχει ο κύριος Κατσίκης.

ΚΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής των Ανεξαρτήτων Ελλήνων): Το υπό συζήτηση σχέδιο νόμου του Υπουργείου Παιδείας αποτελείται από ένα άρθρο και αναφέρεται στην κύρωση της Συμφωνίας, που υπογράφηκε, στην Αθήνα, στις 16 Σεπτεμβρίου 2016, μεταξύ της UNESCO και της Ελληνικής Κυβέρνησης. Η εν λόγω Συμφωνία προβλέπει την ίδρυση του Κέντρου Ολοκληρωμένης και Διεπιστημονικής Διαχείρισης Υδάτινων Πόρων, (ΚΕΟΔΥ), στο Αριστοτέλειο Πανεπιστήμιο Θεσσαλονίκης, ως Κέντρο κατηγορίας 2, υπό την αιγίδα της UNESCO. Ανέφερα ότι αποτελείται από ένα άρθρο, διότι τα άλλα είναι της Συμφωνίας. Το σχέδιο νόμου, όμως, το οποίο περνάμε έχει ένα άρθρο, με το οποίο θα γίνει νόμος του Κράτους.

Το υπό ίδρυση Κέντρο, ως Τμήμα του Αριστοτελείου Πανεπιστημίου, θα είναι ανεξάρτητο από τον Εκπαιδευτικό, Επιστημονικό και Πολιτιστικό Οργανισμό των Ηνωμένων Εθνών και θα διέπεται από το νομικό καθεστώς των ελληνικών νόμων και κανονισμών. Κύρια αποστολή του Ιδρύματος είναι η προαγωγή της επιστήμης και της πρακτικής της ολοκληρωμένης διαχείρισης υδάτινων πόρων, εν μέσω των διεθνών προκλήσεων, που σχετίζονται με το νερό, σε παγκόσμια κλίμακα.

Στις μέρες μας, η αύξηση της κατανάλωσης νερού, για κάθε χρήση, μεγαλώνει, ενώ η προσφορά είναι σταθερή. Στις μεσογειακές χώρες, συμπεριλαμβανομένης και της χώρας μας, η ζήτηση του νερού είναι μεγάλη, ιδιαίτερα τους καλοκαιρινούς μήνες, όταν η διαθεσιμότητά του είναι μικρή. Υπάρχει, δηλαδή, μια αντιστρόφως ανάλογη σχέση, μεταξύ προσφοράς και ζήτησης. Στην Ελλάδα, αν και η διαθεσιμότητα των υδάτινων πόρων, ανά μόνιμο κάτοικο, δεν μπορεί να χαρακτηριστεί χαμηλή, η προσφορά των υδάτινων πόρων έρχεται αντιμέτωπη με αρκετές προκλήσεις, λόγω των ιδιαίτερων κλιματικών, γεωγραφικών, δημογραφικών και κοινωνικοοικονομικών χαρακτηριστικών της χώρας.

Σε αρκετές περιοχές, όπως τη Θεσσαλία, την Αττική, τα νησιά του Αιγαίου, η προσφορά αδυνατεί να καλύψει επαρκώς τη ζήτηση, ιδιαίτερα, κατά τη θερινή περίοδο, κατά την οποία η αυξανόμενη τουριστική κίνηση δημιουργεί δυσανάλογες ανάγκες, σε σχέση με τις υφιστάμενες δυνατότητες. Το φαινόμενο λειψυδρίας και η αναντιστοιχία ουσιαστικά της αυξημένης ζήτησης και των υπαρχόντων φυσικών αποθεμάτων νερού καθιστούν επιτακτική την ανάγκη για μεγαλύτερη οργάνωση και ορθολογικότερη προετοιμασία, βάσει εμπεριστατωμένων επιστημονικών μελετών, με στόχο ένα βιώσιμο και μακρόπνοο σχέδιο διαχείρισης προς όφελος της οικονομίας και την κοινωνίας.

Αυτήν ακριβώς την ανάγκη έρχεται να καλύψει η σύσταση του Κέντρου Ολοκληρωμένης και Διεπιστημονικής Διαχείρισης Υδάτινων Πόρων, στο Αριστοτέλειο Πανεπιστήμιο Θεσσαλονίκης, καθώς επιτυγχάνεται η ένταξη στο διεθνές υδρολογικό πρόγραμμα της UNESCO. Τα αναμενόμενα οφέλη είναι η αρτιότερη ανταλλαγή πληροφόρησης, σε επιστημονικό επίπεδο, η συνεργασία εμπειρογνωμόνων, σε διεθνή κλίμακα και η έγκυρη σύνταξη εμπεριστατωμένων προτάσεων, με στόχο την αποτελεσματική εφαρμογή λύσεων, πάνω σε καίρια ζητήματα βιώσιμης ανάπτυξης.

Στη χώρα μας, σύμφωνα με μελέτη του ΙΟΒΕ, ο αστικός τομέας ευθύνεται για τη κατανάλωση του 11% των εγχώριων διαθέσιμων υδάτινων πόρων, ενώ ο αγροτικός τομέας, μακράν ο μεγαλύτερος καταναλωτής, απορροφά τα 3/4 περίπου της συνολικής κατανάλωσης νερού. Το δημόσιο δίκτυο ύδρευσης καλύπτει το 94% του πληθυσμού της Ελλάδας, τη στιγμή που οι απώλειες, εξαιτίας του πεπαλαιωμένου δικτύου, κυμαίνονται από 10% έως 40%. Τη σοβαρότητα και την έκταση των προβλημάτων, που ανακύπτουν, στη διαχείριση υδάτινων πόρων, ειδικά λόγω του πεπαλαιωμένου δικτύου, τη συνειδητοποιήσαμε, κύριοι συνάδελφοι, όλοι μας, με την πρόσφατη διακοπή υδροδότησης, που σημειώθηκε, στη Θεσσαλονίκη.

Με την υπό Κύρωση Συμφωνία, η οποία σημειωτέον θα έχει αρχική διάρκεια 6 ετών και βεβαίως, δυνατότητα ανανέωσης, η UNESCO θα μπορεί να παρέχει τεχνική βοήθεια, μέσω εμπειρογνωμόνων είτε μέσω συμμετοχής σε κοινές δράσεις και προγράμματα ολοκληρωμένης διαχείρισης υδάτινων πόρων. Η προβλεπόμενη δε, σε εξαιρετικές περιπτώσεις, ανταλλαγή και απόσπαση προσωπικού θα πραγματοποιείται, εντός του προϋπολογισμού της UNESCO, ενώ το Αριστοτέλειο Πανεπιστήμιο θα είναι υπεύθυνο για την εξασφάλιση των απαιτούμενων πόρων, που χρειάζονται, για την ορθή λειτουργία του ιδρυθέντος Κέντρου Ολοκληρωμένης και Διεπιστημονικής Διαχείρισης Υδάτινων Πόρων.

Κλείνοντας, γνωρίζουμε όλοι μας πως ο τομέας των υδάτινων πόρων, ένας τομέας ζωτικής σημασίας, τα τελευταία χρόνια, λόγω των προβλημάτων, που εμφανίζει, συγκεντρώνει το ενδιαφέρον τόσο των κυβερνήσεων όσο και των τοπικών κοινωνιών, καθώς συνδέεται άμεσα με την ποιότητα ζωής των πολιτών.

Η απαίτηση για καθαρό περιβάλλον προϋποθέτει έλεγχο της ποιότητας του νερού, στο πλαίσιο μιας πολιτικής διαχείρισης υδάτινων πόρων, με στόχο την ισόρροπη διανομή, την προστασία των αποθεμάτων, καθώς και την ορθή και λελογισμένη χρήση από τις σημερινές και τις μελλοντικές γενεές.

Μια ολοκληρωμένη, εξάλλου, διαχείριση των κοινωνικοοικονομικών δραστηριοτήτων και των υδάτινων πόρων είναι καθοριστική για τη βιώσιμη οικονομική ανάπτυξη.

Το ερευνητικό έργο, εγνωσμένου κύρους, που προσφέρει το Αριστοτέλειο Πανεπιστήμιο της Θεσσαλονίκης, δύναται να ενισχυθεί, περαιτέρω, με τη λειτουργία του Κέντρου Ολοκληρωμένης και Διεπιστημονικής Διαχείρισης Υδάτινων Πόρων και ακριβώς, για όλους αυτούς τους λόγους, που ανέλυσα, κύριε Πρόεδρε και κύριοι συνάδελφοι, οι «Ανεξάρτητοι Έλληνες» υπερψηφίζουμε το παρόν σχέδιο νόμου. Ευχαριστώ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κ. Σπυρίδων Δανέλλης.

ΣΠΥΡΙΔΩΝ ΔΑΝΕΛΛΗΣ (Ειδικός Αγορητής από «ΤΟ ΠΟΤΑΜΙ»): Ευχαριστώ, κύριε Πρόεδρε.

Η ολοκληρωμένη διαχείριση υδάτινων πόρων αποτελεί τη σύγχρονη απάντηση, σε ένα τεράστιο πρόβλημα, το οποίο ορίζεται από την ολοένα αυξανόμενη ανάγκη σε νερό, από την ανορθολογική κατασπατάλησή του και βεβαίως, την παράλληλη μείωση των εισροών, που προβλέπεται ότι θα κλιμακωθεί, δραματικά, με την κλιματική αλλαγή.

Η ολοκληρωμένη διαχείριση, λοιπόν, δεν μπορεί παρά να εξετάσει από κοινού τις διαφορετικές χρήσεις των υδάτινων πόρων και τις επιπτώσεις κάθε χρήσης στις υπόλοιπες, λαμβάνοντας υπ' όψιν τους συνολικούς κοινωνικούς και οικονομικούς στόχους και βεβαίως, την επίτευξη της αειφόρου ανάπτυξης.

Έτσι, λοιπόν, είναι χρήσιμη η ύπαρξη ενός Κέντρου Ολοκληρωμένης Διαχείρισης Υδάτων, όπως το ΚΕΟΔΥ, το οποίο ιδρύθηκε, το 2011, από το Α.Π.Θ.. Και δεν μπορούμε παρά να χαιρετίσουμε το γεγονός ότι το συγκεκριμένο Κέντρο τίθεται υπό την αιγίδα του Οργανισμού των Ηνωμένων Εθνών για την Εκπαίδευση, την Επιστήμη και τον Πολιτισμό και τη μετεξέλιξή του σε Κέντρο κατηγορίας 2 της UNESCO. Είναι βέβαιο ότι θα συμβάλλει στην εξωστρέφεια του Πανεπιστημίου και στη διεθνή παρουσία του, αναδεικνύοντάς το σε κέντρο αναφοράς, στο επιστημονικό πεδίο του νερού, ενώ, παράλληλα, βεβαίως, είναι προφανείς οι ευεργετικές συνέπειες για τη Θεσσαλονίκη και ευρύτερα για τη χώρα. Εδώ, αξίζει να επισημανθεί η σημαντική γεωστρατηγική θέση του Ινστιτούτου, με δεδομένα τα σύνθετα θέματα διαχείρισης υδάτινων πόρων, στην ευρύτερη περιοχή.

Δεν θα αναφερθώ σε επιμέρους διατάξεις, αλλά νομίζω ότι είναι ιδιαίτερα θετική η περιγραφόμενη στο άρθρο 7 της Σύμβασης τεχνική συνεισφορά της UNESCO, με τη βοήθεια, βεβαίως, των εμπειρογνωμόνων, σε εξειδικευμένους τομείς της ολοκληρωμένης διαχείρισης υδάτων, όπως, επίσης και τις ενδεχόμενες ανταλλαγές προσωπικού, αποσπάσεις προσωπικού και συνολικά της τεχνογνωσίας, την οποία αναμένουμε να έρθει στο Κέντρο.

Το «Ποτάμι» ψηφίζει θετικά την Κύρωση της Σύμβασης. Ευχαριστώ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Κάνω την παράκληση ο κ. Αναπληρωτής Υπουργός, ο κ. Φωτάκης, να δει την αρίθμηση των άρθρων. Έχει αριθμηθεί το 130 κατά σειρά Άρθρο με τον αριθμό «17» αντί για τον αριθμό «13». Το αναφέρω για τα πρακτικά.

Το λόγο έχει ο κ. Αναστάσιος Μεγαλομύστακας.

ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ (Ειδικός Αγορητής της Ένωσης Κεντρώων): Καλημέρα. Όλοι μέσα σε αυτή την αίθουσα, γνωρίζουμε το πόσο σημαντικό είναι το νερό για τον άνθρωπο. Ξέρουμε πόσο σημαντικό είναι να έχουμε μια ορθή διαχείριση των υδάτινων πόρων. Επομένως, δεν μπορούμε να αμφισβητήσουμε, σε καμία περίπτωση, τη λειτουργία αυτού του Φορέα και το γεγονός ότι πρέπει επιτέλους να κυρωθεί η Συμφωνία, καθώς λειτουργεί, όπως ακούστηκε, πολλές φορές, εδώ μέσα, τα τελευταία 7 χρόνια, από το 2011.

Εμείς, σαν Ένωση Κεντρώων, έχουμε ταχθεί, πολλές φορές, υπέρ του ανοίγματος της Ελλάδας στο εξωτερικό και βλέπουμε, με πολύ καλό μάτι, είμαστε πολύ θετικοί, στο να υπάρχουν τέτοιου είδους συνεργασίες των ελληνικών πανεπιστημίων με τόσο σημαντικούς Οργανισμούς, όπως είναι η UNESCO. Ακόμη, και χωρίς να θέλω να κάνω αντιπολίτευση τώρα, αν και δεν εμπιστευόμαστε πια, σε πολλές περιπτώσεις, η εμπιστοσύνη που έχουμε και το κύρος που έχουν βασικά αυτού του είδους οι φορείς, οι Οργανισμοί και τα Ιδρύματα, είναι αδιαμφισβήτητα. Επομένως, δεν μπορούμε να είμαστε αρνητικοί σε αυτή την Κύρωση.

Βλέπουμε θετικά και είμαστε σύμφωνοι, ωστόσο, επειδή έχουν δει πολλά τα μάτια μας, μέχρι τώρα, εμείς επιφυλασσόμαστε μέχρι και την Ολομέλεια. Επομένως, είμαστε «παρών» και τα υπόλοιπα στην Ολομέλεια. Ευχαριστώ πολύ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Η θέση σας είναι «επιφύλαξη» ή «παρών», κ. Μεγαλομύστακα;

ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ (Ειδικός Αγορητής της Ένωσης Κεντρώων): Επιφύλαξη.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Θέλετε, κύριε Υπουργέ, να παρέμβετε;

Το λόγο έχει ο κ. Φωτάκης.

ΚΩΝΣΤΑΝΤΙΝΟΣ ΦΩΤΑΚΗΣ (Αναπληρωτής Υπουργός Παιδείας, Έρευνας και Θρησκευμάτων): Αντιλαμβάνομαι και σε κάποιο βαθμό συμμερίζομαι την ανάγκη διευκρινίσεων. Εκείνο που θα ήθελα να πω, σ’ ένα γενικό πλαίσιο, είναι ότι το Κέντρο - όπως λέχθηκε επανειλημμένα - λειτουργεί από το 2011, με απόφαση της Συγκλήτου και έχει ιδρυθεί, μέσα στα πλαίσια του Πανεπιστημίου Θεσσαλονίκης. Διοικείται από μια επταμελή επιτροπή, που αποτελείται από καθηγητές του Πανεπιστημίου και υπάρχει και ένα επιστημονικό συμβούλιο. Ο Υφυπουργός Εξωτερικών θα δώσει περισσότερες λεπτομέρειες. Τώρα, πρόκειται να προστεθεί και ένα μέλος της UNESCO, σύμφωνα με αυτή την προς κύρωση Συμφωνία.

Εκείνο το οποίο ήθελα να πω, επίσης, είναι ότι το προσωπικό υπάρχει ήδη και χρηματοδοτείται από προγράμματα, με τον τρόπο, που χρηματοδοτείται το προσωπικό, στα Πανεπιστήμια.

Τώρα, επειδή ετέθη το θέμα της χρηματοδότησης, θα ήθελα να πω ότι πέρα από τους γνωστούς τρόπους χρηματοδότησης της έρευνας, σήμερα, εκείνο το οποίο υπάρχει διαθέσιμο στα Πανεπιστήμια - ίσως αυτό δεν είναι πολύ γνωστό - είναι ότι το 2016 και το 2017 δόθηκαν κάθε έτος από 25 εκατομμύρια ευρώ στα Πανεπιστήμια. Στο Πανεπιστήμιο Θεσσαλονίκης, εάν δεν απατώμαι, αντιστοιχούσαν περί τα 7 εκατομμύρια ευρώ από το Πρόγραμμα Δημοσίων Επενδύσεων. Είναι το Πρόγραμμα Δημοσίων Επενδύσεων, που έχει να κάνει με την επιβράβευση πανεπιστημίων και ερευνητικών οργανισμών. Τα 25 ήταν μόνο για τα Πανεπιστήμια, για τις επιδόσεις τους σε ερευνητικά προγράμματα. Αυτοί οι πόροι είναι διαθέσιμοι, για ν’ αναπτυχθεί στρατηγικά κάποιο πανεπιστήμιο. Αποφασίζει η Σύγκλητος πώς θα τους διαθέσει. Ένα μέρος ίσως πάει σ’ ερευνητές, που έχουν φέρει αυτά τα προγράμματα, αλλά αποφασίζει η Σύγκλητος πώς θα τους διαθέσει.

Επομένως, νομίζω ότι απ’ αυτούς τους πόρους, που έχουν πάει στο Πανεπιστήμιο Θεσσαλονίκης, μπορούν να χρηματοδοτήσουν μια τέτοια δραστηριότητα, ιδιαίτερα με τη μεγάλη διεθνή εμβέλεια, που λαμβάνει, σήμερα.

Τέλος, θα ήθελα ν’ αναφερθώ στο ότι θα κάνουμε μια νομοτεχνική διόρθωση, στο άρθρο πρώτο του σχεδίου νόμου. Εκ παραδρομής έχει γραφτεί «άρθρο 17», ενώ θα έπρεπε να λέει «άρθρο 13».

ΧΡΗΣΤΟΣ ΚΕΛΛΑΣ (Εισηγητής της Ν.Δ.): Κύριε Υπουργέ, αυτή η Συντονιστική Επιτροπή από ποιον θ’ αποτελείται;

ΚΩΝΣΤΑΝΤΙΝΟΣ ΦΩΤΑΚΗΣ (Αναπληρωτής Υπουργός Παιδείας, Έρευνας και Θρησκευμάτων): Θα σας πω. Θα σας πει και ο κ. Αμανατίδης. Αποτελείται από καθηγητές και προστίθεται ένας εκπρόσωπος της UNESCO.

ΧΡΗΣΤΟΣ ΚΕΛΛΑΣ (Εισηγητής της Ν.Δ.): Δεν αναφέρεται πουθενά, γι' αυτό ρωτάω.

ΚΩΝΣΤΑΝΤΙΝΟΣ ΦΩΤΑΚΗΣ (Αναπληρωτής Υπουργός Παιδείας, Έρευνας και Θρησκευμάτων): Έχετε δίκιο. Αυτά θα πρέπει να κοιταχθούν.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Είναι μια παρατήρηση, που καταγράφεται.

Κύριε Αμανατίδη, πριν μιλήσετε, θέλω να δώσω το λόγο στην τελευταία ομιλήτρια, που είναι η συνάδελφος, η κυρία Κατσαβριά.

ΧΡΥΣΟΥΛΑ ΚΑΤΣΑΒΡΙΑ-ΣΙΩΡΟΠΟΥΛΟΥ: Ευχαριστώ, κύριε Πρόεδρε. Κύριοι Υπουργοί, κυρίες και κύριοι συνάδελφοι, η κύρωση της Συμφωνίας, ανάμεσα στο Υπουργείο Εξωτερικών και την UNESCO, επιβεβαιώνει την αξία και τη θετική συμβολή της συνέργειας και της συλλογικής προσπάθειας των φορέων της Ανώτατης Εκπαίδευσης και της Πολιτείας στην κατεύθυνση της βιώσιμης και δίκαιης ανάπτυξης της χώρας μας.

Εν προκειμένω, το Αριστοτέλειο Πανεπιστήμιο, με τον ερευνητικό του βραχίονα, αναδεικνύεται, για μία ακόμη φορά, ως ένας διεθνώς καταξιωμένος δυναμικός και ευρύτερης εμβέλειας πνευματικός και ερευνητικός θεσμός και ίδρυμα.

Η ίδρυση του Κέντρου Ολοκληρωμένης και Διεπιστημονικής Διαχείρισης Υδάτινων Πόρων, στο Αριστοτέλειο Πανεπιστήμιο Θεσσαλονίκης, ως Κέντρου Κατηγορίας 2, υπό την αιγίδα της UNESCO, αποκτά ιδιαίτερη σημασία, καθώς γίνεται το σημείο αναφοράς, σε μια περιοχή, με ιδιαίτερα προβλήματα διαχείρισης υδάτινων πόρων, δηλαδή, ποιότητας και ποσότητας υδάτων.

Με τον τρόπο αυτόν, η Θεσσαλονίκη και η Μακεδονία, συνολικά, αναβαθμίζεται γεωστρατηγικά και παράλληλα, ενισχύεται η σχέση της χώρας, στην περιοχή της Νοτιοανατολικής Ευρώπης. Ταυτόχρονα, δίνεται η δυνατότητα στην ελληνική επιστημονική κοινότητα να αναδείξει το επιστημονικό της έργο, στον τομέα της ορθολογικής διαχείρισης των υδάτινων πόρων και της αειφόρου ανάπτυξης. Το τελικό συμφωνητικό ίδρυσης του Κέντρου UNESCO κατηγορίας 2, για τη διαχείριση υδάτων, καρπός πολύμοχθων ενεργειών του Αριστοτελείου, αποτελεί ηχηρή απάντηση σε εκείνους, που αμφισβητούν το δημόσιο χαρακτήρα της ανώτατης εκπαίδευσης. Σε εκείνους, που, με τις πολιτικές τους, υπεξαίρεσαν τα αποθεματικά των πανεπιστημίων, προκειμένου να εμφανίσουν το PSΙ, ως δήθεν επιτυχία. Σε εκείνους, που περιέκοψαν, δραματικά, τους οικονομικούς τους πόρους. Σε εκείνους, που μπλόκαραν την εξέλιξη των μελών ΔΕΠ και σταμάτησαν την πρόσληψη νέων, οδηγώντας στο περίφημο brain drain και προετοιμάζοντας το έδαφος για την ιδιωτικοποίηση των ΑΕΙ.

Η Συμφωνία αυτή έρχεται στο Κοινοβούλιο την κατάλληλη στιγμή. Είναι η στιγμή, που η χώρα μας βγαίνει από την κρίση και εισέρχεται δυναμικά στη μεταμνημονιακή περίοδο. Έχω δε την πεποίθηση ότι θα ακολουθήσουν πολλά ακόμη τέτοια καλά παραδείγματα, γιατί σίγουρα το μπορούμε και γιατί, με παρόμοιες πρωτοβουλίες, θα καταφέρουμε να υλοποιήσουμε το νέο στρατηγικό σχέδιο για την οικονομική και την κοινωνική ανάπτυξη της χώρας μας. Σας ευχαριστώ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Σας ευχαριστώ πολύ.

Το λόγο έχει ο Υφυπουργός Εξωτερικών, κ. Αμανατίδης.

ΙΩΑΝΝΗΣ ΑΜΑΝΑΤΙΔΗΣ (Υφυπουργός Εξωτερικών): Κύριοι συνάδελφοι, πολύ σύντομα, όπως είπαν και ο κ. Δελής, ο κ. Κέλλας και ο Υπουργός, από το 2011 υπάρχει και λειτουργεί αυτό το Κέντρο, το οποίο ανήκει αποκλειστικά στη Σύγκλητο. Υπάρχει το επταμελές Δ.Σ. και η εννεαμελής Επιστημονική Επιτροπή. Το Π.Δ. δεν έχει βγει. Δεν υπάρχει Π.Δ. τέτοιο, κύριε Δελή. Ήταν να βγει, δεν βγήκε ποτέ.

Η Συμφωνία του 2016, που έγινε, με την υπογραφή του Υπουργού Παιδείας και του Γενικού Γραμματέα της UNESCO. Τι κάνουμε αυτή την στιγμή με την επικύρωσή της; Ουσιαστικά, δίνουμε τη διάσταση του διεθνούς οργανισμού Ολοκληρωμένης και Διεπιστημονικής Διαχείρισης Υδάτινων Πόρων του Κέντρου νερού, που υπάρχει, ήδη, στη Θεσσαλονίκη. Αναβαθμίζεται και πάει στην κατηγορία 2, ενώ θα είναι ένα από τα 36 παγκόσμια κέντρα νερού, που υπάρχουν, της UNESCO. Η υπόσταση του Διεθνούς Οργανισμού, επειδή μπαίνει κάτω από την ομπρέλα της UNESCO, τους δίνει μεγαλύτερη δυνατότητα, έτσι ώστε να τρέξουν και σε προγράμματα ερευνητικά, αλλά κυριότερα να υπάρχει συνεργασία, ανταλλαγή πληροφοριών προγραμμάτων και διασυνοριακά, αλλά και παγκόσμια. Γιατί, όπως καταλαβαίνετε, όλο αυτό έχει και παγκόσμια διάσταση, δεν έχει μόνο στη δική μας χώρα ή στην δική μας περιοχή. Άρα, λοιπόν, αναβαθμίζεται σε ένα διεθνή οργανισμό. Θα είναι το ίδιο – δεν πληρώνεται κανείς, είναι καθηγητές όλοι από διάφορα τμήματα, τα οποία εμπλέκονται, απλώς τώρα, η Συντονιστική δηλαδή, είναι το Δ.Σ., ουσιαστικά. Θα εμπλακεί και ένα μέλος της UNESCO. Οι καθηγητές θα παίρνουν το μισθό τους, κανονικά. Δεν υπάρχει, δηλαδή, δημιουργία νέων θέσεων και πληρωμών, κλπ.. Περί αυτού πρόκειται. Δηλαδή, δίνουμε μια διεθνή διάσταση, με ό,τι σημαίνει αυτό για τις δραστηριότητες ενός διεθνούς οργανισμού, που έχει, σε παγκόσμιο επίπεδο, γιατί φανταστείτε είναι ένα από τα 36 κέντρα. Η Θεσσαλονίκη είναι κάτι το ιδιαίτερο, γιατί ακριβώς και τα ποτάμια και οι λίμνες είναι στη Βόρεια Ελλάδα, αλλά δεν έχει μόνο διασυνοριακή σημασία, αλλά έχει και παγκόσμια σημασία. Περί αυτού πρόκειται, για να είμαστε ξεκάθαροι. Οι πληρωμές γίνονται από τα ερευνητικά προγράμματα, που έχουν τα πανεπιστήμια. Μετά από έξι χρόνια και με την εμπειρία, που θα έχουμε, από τη λειτουργία του, προφανώς, η οποιαδήποτε Κυβέρνηση θα μπορεί να δει τη λειτουργία του, από εκεί και μετά. Οι καθηγητές συμμετέχουν στην UNESCO κανονικά. Ωστόσο, αυτό που έλειπε είναι και το τυπικό μέρος, γιατί χωρίς αυτό, δεν προχωρά τίποτα και το γνωρίζετε, πολύ καλά. Ελπίζω να δώσαμε απαντήσεις. Οποιεσδήποτε άλλες διευκρινίσεις, στην Ολομέλεια. Ευχαριστώ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Ευχαριστούμε πολύ.

Εισερχόμαστε στην ψήφιση του συζητούμενου σχεδίου νόμου.

Όπως συνάγεται από τη συζήτηση και τις τοποθετήσεις των Εισηγητών και των Ειδικών Αγορητών, το σχέδιο νόμου γίνεται δεκτό επί της αρχής, κατά πλειοψηφία.

Γίνεται δεκτό το άρθρο πρώτο του σχεδίου νόμου, με τη διόρθωση του κυρίου Υπουργού, όπου το άρθρο 13 της Σύμβασης, εκ παραδρομής, γράφτηκε 17;

ΠΟΛΛΟΙ ΒΟΥΛΕΥΤΕΣ : Δεκτό κατά πλειοψηφία.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Γίνεται δεκτό το άρθρο δεύτερο;

ΠΟΛΛΟΙ ΒΟΥΛΕΥΤΕΣ : Δεκτό κατά πλειοψηφία.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Επομένως, το σχέδιο νόμου έγινε δεκτό επί της αρχής και επί των άρθρων, κατά πλειοψηφία.

Γίνεται δεκτό και στο σύνολό του;

ΠΟΛΛΟΙ ΒΟΥΛΕΥΤΕΣ : Δεκτό κατά πλειοψηφία.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Συνεπώς, το σχέδιο νόμου του Υπουργείου Παιδείας, Έρευνας και Θρησκευμάτων «Κύρωση της Συμφωνίας μεταξύ του Εκπαιδευτικού, Επιστημονικού και Πολιτιστικού Οργανισμού των Ηνωμένων Εθνών (UNESCO) και της Κυβέρνησης της Ελληνικής Δημοκρατίας αναφορικά με την ίδρυση του Κέντρου Ολοκληρωμένης και Διεπιστημονικής Διαχείρισης Υδάτινων Πόρων στο Αριστοτέλειο Πανεπιστήμιο Θεσσαλονίκης, ως Κέντρου Κατηγορίας 2 υπό την Αιγίδα της UNESCO», έγινε δεκτό επί της αρχής, επί των άρθρων και στο σύνολο του κατά πλειοψηφία.

Λύεται η συνεδρίαση.

Στο σημείο αυτό ο Πρόεδρος της Επιτροπής έκανε τη γ’ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ακριώτης Γιώργος, Αναγνωστοπούλου Αθανασία, Αυλωνίτου Ελένη, Βαγενά Άννα, Βάκη Φωτεινή, Γεννιά Γεωργία, Γεωργοπούλου – Σαλτάρη Ευσταθία, Δουζίνας Κωνσταντίνος, Σέλτσας Κωνσταντίνος, Μορφίδης Κωνσταντίνος, Δέδες Ιωάννης, Κατσαβριά – Σιωροπούλου Χρυσούλα, Κουράκης Αναστάσιος, Αραχωβίτης Σταύρος, Καραναστάσης Απόστολος, Μιχελής Αθανάσιος, Μουμουλίδης Θεμιστοκλής, Πάντζας Γεώργιος, Παπαδόπουλος Χριστόφορος, Ριζούλης Ανδρέας, Σεβαστάκης Δημήτριος, Τριανταφυλλίδης Αλέξανδρος, Στέφος Ιωάννης, Ανδριανός Ιωάννης, Αντωνίου Μαρία, Αυγενάκης Ελευθέριος, Κέλλας Χρήστος, Κεραμέως Νίκη, Κεφαλογιάννη Όλγα, Κοντογεώργος Κωνσταντίνος, Κουκοδήμος Κωνσταντίνος, Ράπτη Ελένη, Στύλιος Γεώργιος, Γρηγοράκος Λεωνίδας, Κεφαλίδου Χαρά, Κωνσταντόπουλος Δημήτριος, Γρέγος Αντώνιος, Ηλιόπουλος Παναγιώτης, Χατζησάββας Χρήστος, Βαρδαλής Αθανάσιος, Δελής Ιωάννης, Κατσίκης Κωνσταντίνος, Δανέλλης Σπυρίδων και Μεγαλομύστακας Αναστάσιος.

Τέλος και περί ώρα 11.30΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΔΗΜΗΤΡΙΟΣ ΣΕΒΑΣΤΑΚΗΣ ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ**